李兩山侍郎仲氏儒而醫解后會稽索詩識別
作者：林景熙
朝代：宋

paragraphs: 我懷兩山翁，夙抱經濟略。
曾驅部使車，所至問民瘼。
昆陽斗大州，漁吏久竭澤。
三尺行風霆，四知厲冰蘗。
公餘接寒士，促膝談禮樂。
以我獨閉門，前茅訪林壑。
當途盡挾貴，此道可敦薄。
浮雲於我如，霖雨用汝作。
如何歲龍蛇，斯人竟冥漠。
平生詩萬篇，耿耿志誰託。
頗聞仲氏賢，風骨似其伯。
爾來一披霧，月梁慰離索。
紛紛雞鶩中，夭矯見孤鶴。
陽秋皮裏鑒，太素指下脈。
猶有刀圭功，可敵廊廟爵。
四百有四病，如禽應弦落。
真病在人心，問君有何藥。